Aurinkosähköjärjestelmiä asentavalla ja niitä verkkoon liittävällä toimijalla on yleensä oltava oikeus sähkötöihin.
Aurinkosähköjärjestelmä muodostaa invertteristä (vaihtosuuntaaja), kojeista, kaapeleista ja paneeleista koostuvan asennus- ja johtojärjestelmäkokonaisuuden, jollaisia asentavilla toimijoilla on yleensä oltava sähkötöihin vähintään S2-ryhmän oikeus. Ilman oikeutta sähkötöihin voi asentaa vain pienoisjännitteisiä (max. 50 VAC tai 120 VDC) aurinkosähköjärjestelmiä, joita käytetään mm. matkailuajoneuvoissa ja veneissä.
Aurinkosähköjärjestelmäkokonaisuuden vaatimustenmukaisuudesta vastaa järjestelmän asentava toiminnanharjoittaja. Asennuksen haltijalle on laadittava ja luovutettava koko järjestelmäkokonaisuuden kattava käyttöönottotarkastuspöytäkirja, jolla urakoitsija vakuuttaa, että asennus ja käyttöönottotarkastus on tehty niitä koskevien standardien mukaan (SFS 6000, SFS-EN 62446-1).
Toiminnanharjoittajan sähkötöiden johtajan on huolehdittava siitä, että aurinkosähköjärjestelmiä asentavilla henkilöillä on tehtävään riittävä opastus ja koulutus.